Wenn  me d'Strossekarte vo Phnom Penh aaluegt gset me, dass sich mehreri Hauptstrosse durch d'Stadt ziend. Das sind so d'Hauptschlagadere. Wenns wenig verkehr hett sind si super Gmietlich, vill platz, schnäll fahre. Cool. Aber Durch d'Rushour am Morge, übere mittag und am Fyyrobe gsets uss wie ume stück Glace wo an Bode gheit isch und vo Ameise uffgspürt worde isch. E sone Hauptstross hett öppe 2 bis 3 spuure. Obwohl, me chönnts eifach "breit" nenne. Will Spure sind do nid wirklich anerkannt. De Lexus fahrt mit  vorliebene in dr Mitti über de Trennstrich, damit ihm d'Stross ellei ghört, d'Töffli schlängle sich überall duure wos nur möglich isch, s'Trottoir zellt als zuesätzlichi spuur für Töffli und Tuktuks. Tankstellene sind super Optione zum es Rotliecht z'umgo wo eim schunsch am rächts abbiege würd hindere.